# KISKŐRÖS VÁROS POLGÁRMESTERE

**ELŐTERJESZTÉS**

(a Képviselő-testület 2021. június 30-i ülésére)

**TÁRGY: TULAJDONOSI HATÁSKÖRÖK GYAKORLÁSA a Kőröskom NONPROFIT Kft-nél**

A 100 %-ban Kiskőrös Város Önkormányzata tulajdonát képező KŐRÖSKOM Nonprofit Kft. tulajdonosi jogait a Képviselő-testület gyakorolja. A Polgári Törvénykönyvről 2013. évi V. törvény (továbbiakban Ptk.) 3:109. § (1) bekezdésének rendelkezése értelmében a gazdasági társaság tagjainak döntéshozó szerve a legfőbb szerv. Ptk. 3:109. § (2) A gazdasági társaság legfőbb szervének feladata – többek közt - a társaság alapvető üzleti és személyi kérdéseiben való döntéshozatal. Ptk. 3:109. § (4) Egyszemélyes társaságnál a legfőbb szerv hatáskörét az alapító vagy az egyedüli tag gyakorolja. A legfőbb szerv hatáskörébe tartozó kérdésekben az alapító vagy az egyedüli tag írásban határoz és a döntés az ügyvezetéssel való közléssel válik hatályossá.

A Képviselő-testület 138/2015. (XII.16.) számú képviselő-testületi határozata alapján Schäffer Tamás András ügyvezetői megbízatását határozott idejű jogviszonyban látja el, amely 2020. december 31. napján lejárt. Tekintettel a veszélyhelyzetre a 33/2020.(XII.21.) számú polgármesteri határozat alapján az ügyvezető megbízatása 2021. június 30. napjáig változatlan feltételek mellett meghosszabbításra került.

A KŐRÖSKOM Nonprofit Kft. ügyvezetőjének további 5 évre - 2021. július 01. napjától 2026. június 30. napjáig – változatlanul Schäffer Tamás Andrást javaslom.

Ptk. 3:114. §A vezető tisztségviselői megbízatás öt évre - ha a társaság ennél rövidebb időtartamra jött létre, erre az időtartamra - szól.

A Ptk. 3:21 § (3) bekezdésének rendelkezése értelmében a vezető tisztségviselői megbízás a tisztségnek a kijelölt, megválasztott vagy kinevezett személy által történő elfogadásával jön létre.

A Ptk. 3:25 § (2) bekezdésének rendelkezése értelmében a jogi személy tagjai, tagság nélküli jogi személy esetén a jogi személy alapítói a vezető tisztségviselőt bármikor, indokolás nélkül visszahívhatják.

A Képviselő-testület döntései értelmében az ügyvezető személyi alapbére 2015. január 1. napjától 2016. május 31. napjáig bruttó 550.000 Ft/hó, 2016. június 1. napjától bruttó 600.000 Ft/hó, 2019. február 1. napjától havi bruttó 660.000 Ft/hó. Az általános bérnövekedéssel és az ügyvezető megnövekedett munkaterheivel összhangban 2021.július 1.napjától javaslom az ügyvezető személyi alapbérének 6%-al történő növelését, azaz bruttó 700.000 Ft/hó-ban történő megállapítását.

Az ügyvezető munkaszerződés módosításának tervezetét a határozat–tervezet 1. sz. melléklete tartalmazza.

Az ügyvezető megbízatási idejének változása és egyéb technikai változások miatt az alapító okirat módosítása szükséges. Az alapító okiratot módosító okirat a határozat-tervezet 2. sz. melléklete tartalmazza, a módosításokkal egységes szerkezetbe foglalt alapító okirat a határozat-tervezet 3. sz. melléklete tartalmazza.

Az érintett kérésére 2011.évi CLXXXIX. törvény 46. § (2) b) pontja alapján a Képviselő-testület zárt ülést tarthat.

A javaslatot a felügyelő bizottság 2021.06…..-i ülésén tárgyalja.

A fentiek alapján javaslom, hogy a Képviselő-testület a KŐRÖSKOM Nonprofit Kft. ügyvezetőjének megbízásáról és személyi alapbérének módosításáról a határozat-tervezetben foglaltak szerint döntsön.

**Kiskőrös, 2021. június 22.**

**Domonyi László s.k.,**

**polgármester**

**HATÁROZAT - TERVEZET**

A Képviselő-testület az önkormányzat kizárólagos tulajdonában lévő KŐRÖSKOM Nonprofit Kft. tulajdonosi jogait gyakorló hatáskörében:

1. Schäffer Tamás Andrást, a KŐRÖSKOM Nonprofit Kft. ügyvezetőjének megválasztja 2021. július 01. napjától 2026. június 30. napjáig terjedő határozott időtartamra. Személyi alapbérét 2017. július 01. napjától bruttó 700 000 Ft/hó-ban állapítja meg.
2. felhatalmazza a Polgármestert az ügyvezető munkaszerződés módosításának aláírására (1.melléklet), az alapító okiratot módosító okirat (2.melléklet) és a módosításokkal egységes szerkezetbe foglalt alapító okirat (3.melléklet) aláírására és felkéri az ügyvezetőt, hogy a módosításokkal egységes szerkezetbe foglalt alapító okiratot nyújtsa be a cégnyilvántartást vezető cégbíróságnál.

**Felelős:** polgármester

ügyvezető

**Határidő:** 2021. értelemszerűen